Fyri triðju ferð á rað vann KÍ í dag 1-0, hesaferð móti TB. Jóannes Bjartalíð gjørdi málið mestsum beinanvegin í dystinum. Úrslitið merkir, at KÍ nú er einsamalt á odda í Effo-deildini við 26 stigum. KÍ hevur ikki tapt síðani í 3. umfari, og sigurin í dag var tann fimti á rað hjá klaksvíkingum. Víkingur, sum í gjár vann 3-1 á Skála, er næstfremst við 25 stigum, og síðani koma NSÍ og B36 við 24 stigum í part. NSÍ vann undirhaldandi dyst móti HB í Gundadali 4-3. B36, sum var á odda áðrenn hetta umfarið, spældi 0-0 móti ÍF í Fuglafirði og datt harvið heilt niður á fjórða pláss. Bert tvey stig skilja fýra tey fremstu liðini. HB er á fimta plássi við 18 stigum, og ÍF kom við javnleikinum í dag upp á 15 stig. Hesi bæði liðini eru eitt sindur avbyrgd í miðjuni á stigatalvuni beint nú. Kappingin í niðastu helvt av stigatalvuni er eisini hørð. Skála og TB fingu ikki stig í hesum umfarinum, men tað fingu B68 og AB, sum spældu javnt 2-2 á Svangaskarði. AB, Skála og TB hava øll 9 stig, og B68 kom við javnleikinum í dag upp á 5 stig.